text: Stille, hjerte, sol går ned,
  sol går ned på heden,
  dyr går hjem fra dagens béd,
  storken står i reden.
  Stille, hjerte, sol går ned.
  Tavshed over hedesti
  og langs veje krumme.
  En forsinket humlebi
  ene høres brumme.
  Stille, hjerte, sol går ned.
  Viben slår et enligt slag
  over mosedammen,
  før den under frytlens tag
  folder vingen sammen.
  Stille, hjerte, sol går ned.
  Fjerne ruder østerpå
  blusser op i gløden,
  hededamme bittesmå
  spejler aftenrøden.
  Stille, hjerte, sol går ned.